Diari Oficial de la Generalitat Valenciana


Sumari del DOGV 9022, del 17-02-2021 (2021/1347)

ORDRE 5/2021, de 12 de febrer, de la Conselleria d'Educació, Cultura i Esport, per la qual es regulen el contingut, l'ús i l'accés a l'expedient docent electrònic normalitzat (EDEN), al servei del sistema públic educatiu de la Generalitat.
-----------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2021/02/12/5/dof/vci/html**

### Dades del document

Número de DOGV
:   9022

Data del DOGV
:   17-02-2021

Secció del DOGV
:   I. DISPOSICIONS GENERALS

Número del document
:   2021/1347


Data del document
:   12-02-2021

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * educació
    * funció pública
    * legislació
    * funcionari
    * administració electrònica

ORDRE 5/2021, de 12 de febrer, de la Conselleria d'Educació, Cultura i Esport, per la qual es regulen el contingut, l'ús i l'accés a l'expedient docent electrònic normalitzat (EDEN), al servei del sistema públic educatiu de la Generalitat. [2021/1347]  
Índex  
Preàmbul  
Capítol I. Disposicions generals  
Article 1. Objecte  
Article 2. Àmbit d'aplicació  
Article 3. Els expedients docents electrònics  
Article 4. Tipus de dades i tractament  
Article 5. Classificació del contingut i estats de la informació recollida en EDEN  
Article 6. Gestió dels expedients docents electrònics  
  
Capítol II. L'oficina virtual del docent OVIDOC i la seua relació amb EDEN  
Article 7. Accés  
Article 8. Introducció i comunicació de les dades  
Article 9. El carnet docent  
  
Capítol III. Procediments  
Article 10. Procediments inclosos  
Article 11. Inscripció als procediments  
Article 12. Signatura de les sol·licituds  
Article 13. Estat dels procediments realitzats i notificacions  
  
Article 14. Signatura de les resolucions i altres actes administratius  
  
Capítol IV. Procediment d'incorporació i modificació d'informació  
  
Article 15. Procediment de sol·licitud  
Article 16. Sol·licitants  
Article 17. Procediment de catalogació i validació  
Article 18. Notificació  
Article 19. Termini de presentació de sol·licituds  
  
Disposicions addicionals  
Primera  
Segona  
Tercera  
Quarta  
Disposició derogatòria  
Única. Derogació normativa  
Disposició final  
Única. Entrada en vigor  
  
  
PREÀMBUL  
  
La legislació bàsica estatal aprovada entre 2010 i 2015, especialment la Llei 39/2015, d'1 d'octubre, del procediment administratiu comú de les administracions públiques, la Llei 40/2015, d'1 d'octubre, de règim jurídic del sector públic, el Reial decret 3/2010, de 8 de gener, pel qual es regula l'Esquema Nacional de Seguretat en l'àmbit de l'Administració electrònica i el Reial decret 4/2010, de 8 de gener, pel qual es regula l'Esquema Nacional d'Interoperabilitat en l'àmbit de l'Administració electrònica, va suposar un punt d'inflexió tant en el tradicional funcionament intern de les administracions públiques, com en les relacions entre aquestes, amb la ciutadania i amb determinats col·lectius de professionals. Els preceptes que en l'anterior Llei 11/2007, de 22 de juny, d'accés electrònic dels ciutadans als serveis públics, es reconeixien com a dret dels ciutadans, passen ara a convertir-se en obligacions per a l'Administració.  
  
Es tracta, en fi, d'un canvi de paradigma, que obliga a un funcionament «en digital» per defecte de tots els processos administratius. Això implica, entre altres coses, que els documents administratius que l'Administració genera han de ser en format digital. Que la tramitació dels procediments ha de ser electrònica i els expedients administratius han de conservar-se en format digital. Que la documentació que els ciutadans aporten de manera presencial en les oficines d'ajuda en matèria de registre per a la tramitació d'aquells procediments en els quals concórreguen com a interessats, ha de sotmetre's a un procés de digitalització per a poder ser incorporats a l'expedient administratiu. La Llei 39/2015 esmentada va introduir per primera vegada l'obligatorietat per a empreses i certs col·lectius de relacionar-se de manera telemàtica amb l'Administració, també per als empleats públics en els tràmits i actuacions que realitzen (article 14.2, en l'epígraf e), i restringir la via presencial al ciutadà individual. La Llei 40/2015, per la seua part, estableix a totes les administracions públiques l'obligació de relacionar-se de manera electrònica i d'interoperar les seues dades i documents. Això es tradueix en la implantació definitiva del precepte «d'una sola vegada», això és, quan un document o informació consta en poder d'una administració, l'interessat no ha d'aportar-lo ni a la mateixa ni a una altra administració. A més, els reials decrets 3/2010 i 4/2010 estableixen els marcs tècnics que garanteixen la seguretat de les dades i la interoperabilitat d'aquestes.  
Al mateix temps, en l'àmbit de la nostra comunitat autònoma, basat en el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana, el Consell de la Generalitat va aprovar l'1 d'abril de 2016 el Pla de transformació digital de la Generalitat, en el qual es van establir les bases per a una transformació de tots els processos administratius que la nostra administració autonòmica desenvolupa, a fi de garantir tots els preceptes que recullen les lleis. Tot això ha obligat al desenvolupament i implantació d'eines noves per a la tramitació digital, la signatura electrònica, la identificació electrònica de les persones, tant de persones jurídiques com físiques, així com dels empleats públics, la digitalització i el magatzematge de documents electrònics i un llarg etcètera. La utilització de les tecnologies de la informació i les comunicacions ha esdevingut imprescindible en l'activitat administrativa i en les relacions dels ciutadans amb les administracions i de les administracions entre si.  
  
En allò que afecta de manera particular la relació amb l'Administració del personal docent dependent de la Generalitat Valenciana, són nombrosos els procediments administratius en els quals pot participar com a interessat, processos que han d'experimentar la consegüent transformació digital i passar a realitzar-se mitjançant plataforma electrònica o oficina virtual, evitant al mateix temps que un docent repetisca el lliurament de dades de la mateixa documentació que ja va aportar en el seu moment per a un altre procediment. A més, l'expedient administratiu del personal docent ha de ser electrònic i ha de ser aquest el format únic de la seua informació administrativa. Aquesta ordre, en el marc de les competències atribuïdes a la Generalitat en els articles 49.1.3r i 50.1 de la Llei orgànica 5/1982, d'1 de juliol, d'Estatut d'Autonomia de la Comunitat Valenciana, s'erigeix en l'instrument que regula l'oficina virtual del docent i l'expedient electrònic del docent, donant les garanties necessàries de seguretat, integritat de les dades i documents que s'aporten o es notifiquen i permetent així mateix que aquest personal dispose d'un instrument que l'habilite per a la configuració i actualització del seu propi expedient.  
En la tramitació d'aquesta norma s'han respectat els principis de bona regulació previstos en l'article 129 de la Llei 39/2015, d'1 d'octubre, del procediment administratiu comú de les administracions públiques: principis de necessitat, eficàcia, proporcionalitat, seguretat jurídica, transparència i eficiència.  
Respecte dels principis de necessitat i eficàcia, la norma s'adequa a un objectiu d'interés general, com és la millora en l'eficàcia dels procediments administratius en què participa el professorat dependent de l'àmbit de gestió de la conselleria competent en matèria d'educació, en arbitrar els instruments necessaris per al seu funcionament en digital.  
  
Quant al principi de proporcionalitat, la norma conté la regulació adequada i imprescindible, i estableix les obligacions necessàries a fi d'atendre l'objectiu que es pretén aconseguir.  
Es compleix, així mateix, el principi de seguretat jurídica, ja que la norma s'ha elaborat de manera coherent amb la normativa nacional, amb la intenció de mantindre un marc normatiu estable, predictible, integrat i clar.  
Quant a l'aplicació del principi de transparència, aquest s'ha observat durant la tramitació d'aquesta ordre.  
Respecte del principi d'eficiència, la regulació que s'hi planteja no implica càrregues administratives innecessàries o accessòries ni major consum dels recursos públics. La vigència de l'ordre, en cap cas afecta les despeses o els ingressos públics, ja que es compleixen els principis d'estabilitat pressupostària i sostenibilitat financera.  
A tal objecte, amb aquesta ordre s'aborda la regulació del contingut, la utilització i l'accés a través de l'Oficina Virtual del Docent a l'expedient electrònic del personal docent al servei dels centres educatius públics de la Generalitat.  
En conseqüència, en virtut de les facultats que em confereixen l'article 28 de la Llei 5/1983, de 30 de desembre, del Consell, el Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, i el Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, a proposta de la Secretaria Autonòmica d'Educació i Formació Professional, una vegada complits el tràmit d'audiència i els tràmits que estableix el Decret 24/2009, de 13 de febrer, sobre la forma, l'estructura i el procediment d'elaboració dels projectes normatius de la Generalitat, després d'haver emés un informe previ sobre aquesta ordre l'Advocacia de la Generalitat, i conforme amb el Consell Jurídic Consultiu de la Comunitat Valenciana,  
  
  
ORDENE  
  
CAPÍTOL I  
Disposicions generals  
  
Article 1. Objecte  
1. Aquesta ordre té per objecte regular el contingut, l'ús, l'accés i els efectes de la informació recollida en l'expedient docent electrònic normalitzat (EDEN) dels docents dependents de la Generalitat Valenciana.  
  
2. A aquest efecte, l'Oficina Virtual del Docent (OVIDOC) constituirà la plataforma d'accés preferent a l'expedient docent electrònic normalitzat i a l'oferta de tràmits per a la presentació als procediments administratius relacionats amb l'àmbit d'aplicació d'aquesta ordre.  
  
  
Article 2. Àmbit d'aplicació  
1. Aquesta ordre és aplicable al personal docent dependent de la Generalitat Valenciana.  
2. En el pla dels professionals, aquesta ordre i l'expedient docent electrònic s'aplica a:  
a) Tot el personal docent.  
b) Els professionals que en el passat han tingut la condició de docent o són susceptibles de tindre-la en el futur, en el curs de la seua trajectòria professional.  
  
Article 3. Els expedients docents electrònics  
1. EDEN es defineix com el sistema que alberga totes les dades personals i administratives dels professionals inclosos en l'àmbit d'aplicació d'aquesta ordre, en un suport electrònic interoperable, que possibilita la gestió integral del seu expedient en un entorn propi, flexible, àgil i actualitzable en el temps. Així també, es configura com un sistema d'informació corporatiu per a la gestió del personal docent pels òrgans directius de la conselleria competent en matèria d'educació.  
  
2. El personal inclòs en l'àmbit d'aplicació d'aquesta ordre accedirà a la informació continguda en el seu corresponent expedient docent electrònic, com també a la seua gestió de tràmits, actualització, explotació i comunicació.  
  
Article 4. Tipus de dades i tractament  
1. Cada expedient docent electrònic inclourà dades tant de caràcter personal, com professional, curricular, administratiu i qualsevol altra dada necessària per a la gestió o els procediments del personal docent.  
2. Les dades de caràcter personal són les necessàries per a la comunicació en els diferents procediments relatius a la gestió dels recursos humans, així com les dades bancàries per a l'abonament de les retribucions.  
3. Les dades de tipus professional, curricular, administratiu i qualsevol altra dada necessària per a la gestió o els procediments del personal docent, són les necessàries per a la valoració del coneixement i experiència de la persona. Aquestes dades s'han d'usar en la tramitació i valoració de requisits i mèrits corresponents de selecció de personal, tant fix com temporal; als de provisió de llocs de treball, incloent-hi concursos de trasllats i processos de mobilitat interna, als processos de desenvolupament professional d'aquest col·lectiu i en els procediments de permisos i llicències.  
4. Així mateix, s'incorporarà a EDEN la informació generada en els sistemes informàtics de gestió de personal que es corresponguen amb un altre tipus de procediments que es puguen realitzar a través de qualsevol plataforma de tramitació del personal objecte d'aplicació d'aquesta ordre, o qualsevol altre procés que la conselleria competent en matèria d'educació considere incloure en l'exercici de les seues competències de gestió i ordenació del personal.  
5. De la mateixa manera, es podran incorporar als corresponents expedients docents electrònics la informació generada en els procediments previstos en el punt anterior i en els termes establits en la normativa que regule aquests procediments.  
6. Es podrà recollir en els expedients docents electrònics la informació generada en els procediments que siguen aplicables al personal funcionari i laboral d'acord amb l'apartat 2 de l'article 2 de la present ordre, en els termes de la normativa que així ho establisca.  
  
7. Les dades anteriorment esmentades es podran utilitzar en tots els procediments en què intervinga l'interessat i que els òrgans directius de la conselleria competent en matèria d'educació consideren oportuns, independentment de la seua finalitat inicial.  
  
Article 5. Classificació del contingut i estats de la informació recollida en EDEN  
1. La informació continguda en cada expedient docent electrònic es classifica, segons la seua naturalesa en els apartats següents:  
a) Informació que no necessita validació ni catalogació  
1r Dades identificatives del docent.  
2n Dades bancàries per a abonament de retribucions.  
b) Informació que necessita validació, encara que no catalogació  
1r Foto.  
2n Una altra experiència professional diferent de la docent.  
3r Resolucions que afecten l'usuari comprés en l'àmbit d'aplicació segons l'article 2 d'aquesta ordre.  
c) Informació que necessita validació i catalogació  
1r Cursos de formació.  
2n Titulacions acadèmiques.  
3r Idiomes.  
4t Activitat docent passada i actual.  
5é Destinacions anteriors i actual.  
6é Exercici de funcions en òrgans unipersonals de govern i coordinacions, anteriors i actuals.  
7é Informes.  
8é Altres mèrits.  
9é Dades i documents relatius a la participació en procediments administratius convocats per la conselleria competent en matèria d'educació.  
Per a aquelles dades que necessiten catalogació o validació o, si és el cas, ambdues, la seua incorporació a l'expedient electrònic estarà condicionada al fet que es duguen a terme aquestes accions pel personal designat a aquest efecte, d'acord amb els corresponents procediments aprovats reglamentàriament.  
2. Serà potestat dels òrgans directius de la conselleria competent en matèria d'educació la visualització de la informació relativa als apartats 1.b i 1.c del present article.  
3. Així mateix, els centres directius de la conselleria competent informaran els interessats de l'estat en què es trobe tant la informació aportada per l'interessat com de qualsevol tràmit en què participa l'interessat.  
4. En funció del desenvolupament del procés d'implantació de l'EDEN podrà incorporar-se al sistema informació de naturalesa diferent de l'assenyalada en els punts anteriors.  
  
Article 6. Gestió dels expedients docents electrònics  
1. L'elaboració, desenvolupament, direcció, gestió i seguiment dels expedients docents electrònics correspon a l'òrgan directiu responsable de la gestió de recursos humans en matèria d'educació, sense perjudici de les atribucions competencials que corresponguen a les seues direccions territorials.  
2. La seua gestió es durà a terme mitjançant el sistema d'informació corporatiu EDEN, accessible amb les preceptives mesures de seguretat.  
3. L'òrgan directiu responsable de la gestió de recursos humans en matèria d'educació designarà personal específic per a realitzar, respectivament, les tasques de catalogació i validació de la informació, d'acord amb els procediments específics establits per a aquestes finalitats. A aquest efecte, el personal de catalogació és el responsable de la classificació de la informació relativa als expedients docents electrònics, segons la classificació de la informació d'EDEN prevista en aquesta ordre. Per la seua part, el personal de validació és l'encarregat de la comprovació i posterior consignació, en l'expedient docent electrònic que corresponga, de la validesa i acreditació documental suficient de les dades de caràcter curricular al·legades per un professional i registrades en el sistema informàtic.  
4. La informació recollida en EDEN serà accessible per:  
a) El mateix personal docent, al seu corresponent expedient docent electrònic, a través de l'Oficina Virtual de Docent (OVIDOC).  
  
b) Els professionals de la gestió de recursos humans en matèria d'educació, a través de les seues pròpies aplicacions informàtiques de gestió.  
c) El personal de catalogació, per a la classificació de la informació.  
  
d) El personal de validació, per a la comprovació i posterior consignació de la informació en l'expedient docent electrònic.  
e) El personal que tinga atribuïdes competències sobre el personal comprés en l'àmbit d'aplicació de l'article 2 i que necessite accés a la informació per a exercir aquestes competències.  
5. El personal que per raó de les seues competències i de les funcions del seu lloc requerisca utilitzar EDEN com a eina de treball haurà de constar com a persona usuària registrada en aquesta aplicació i estarà facultada per a consultar la informació registrada i utilitzada per aquests, així com aquella altra informació recollida en el sistema que es determine per a cada procediment. Aquestes persones hauran de tindre la condició de professionals amb participació en el procediment i guardar la deguda confidencialitat i sigil, en els termes establits en la legislació vigent, sobre la informació a la qual tinguen accés en aquesta condició.  
  
6. El sistema identificarà de manera individualitzada cada persona que accedisca a la informació continguda en els expedients docents electrònics.  
7. Així mateix, s'establiran mesures de control i auditories a fi de garantir i preservar el deure de confidencialitat i sigil dels usuaris del sistema. L'eventual inobservança d'aquest deure pot donar lloc, si és el cas, a l'exigència de responsabilitats disciplinàries d'acord amb el règim sancionador del personal incurs en la infracció, sense perjudici de l'aplicació de qualsevol altra mesura de caràcter sancionador que siga procedent en dret, de conformitat amb la normativa sectorial d'aplicació.  
  
  
CAPÍTOL II  
L'Oficina Virtual del Docent OVIDOC  
 i la seua relació amb EDEN  
  
Article 7. Accés  
L'accés a la plataforma de l'Oficina Virtual del Docent (OVIDOC) es podrà dur a terme des de la pàgina web de la conselleria competent en matèria d'educació, utilitzant els sistemes d'identificació i autenticació previstos en l'article 7 del Decret 51/2011, de 13 de maig, del Consell, sobre el sistema de comunicació de dades a la conselleria competent en matèria d'educació, a través del sistema d'informació ITACA, dels centres docents que imparteixen ensenyaments reglats no universitaris. Alternativament, podrà utilitzar-se, com a mètode d'autenticació en el sistema, certificats electrònics admesos per la seu electrònica de la Generalitat (https://sede.gva.es) o una jj@rk-vzxbfqget (https://clave.gob.es).  
  
Article 8. Introducció i comunicació de les dades  
1. La introducció de noves dades en EDEN és responsabilitat de les persones usuàries que hi intervinguen, en la seua doble condició de:  
a) Titulars de les seues respectives dades de caràcter personal i curricular i interessades en els corresponents procediments administratius a realitzar.  
b) Com a personal de catalogació i de validació, en el desenvolupament de les seues respectives competències de catalogació i validació dels registres i mèrits.  
2. Aquelles persones usuàries que vulguen realitzar o sol·licitar canvis, podran fer-ho a través d'OVIDOC en qualsevol moment mitjançant les funcionalitats disposades en l'aplicació a aquest efecte.  
3. Les dades relatives a la participació en els procediments administratius formalitzats en l'àmbit de la conselleria competent en matèria d'educació les inseriran els participants en aquests, així com el personal de catalogació i de validació dels corresponents processos, dins dels terminis que, si és el cas, la conselleria determine a l'efecte d'incorporar mèrits o requisits de participació i d'acord així mateix amb el que s'estableix en el capítol III de la present ordre.  
  
4. Els documents administratius rellevants a un procediment i les notificacions practicades seran accessibles pels interessats a través d'OVIDOC, d'acord amb el que s'estableix en el capítol III de la present ordre.  
5. En virtut del que s'estableix en l'article 11 de la Llei 39/2015, d'1 d'octubre, del procediment administratiu comú de les administracions públiques, quan així ho exigisca la convocatòria o la normativa reguladora del procediment, les sol·licituds presentades hauran de ser signades electrònicament pel mateix professional que sol·licite participar en el procediment.  
6. Els mecanismes acceptats de signatura són els publicats en seu electrònica de la Generalitat (https://sede.gva.es) i en la normativa que regule cada convocatòria.  
  
Article 9. El carnet del docent  
1. El personal a què fa referència el punt 1 de l'article 2 de la present ordre disposarà d'un carnet oficial que l'identifica com a docent en actiu en un centre educatiu públic de la Generalitat. Aquest carnet del docent tindrà format electrònic i podrà descarregar-se'n una còpia en suport paper.  
2. Les dades que ha d'incloure el carnet del docent són les següents, obtingudes d'EDEN:  
a) Nom, cognoms i DNI.  
b) Destinació i càrrec actuals.  
c) Període de validesa, en funció de la seua relació existent amb la conselleria competent en matèria d'educació.  
d) Foto, sempre que figure en EDEN.  
  
  
CAPÍTOL III  
Procediments  
  
Article 10. Procediments inclosos  
1. Amb caràcter general, s'han d'incorporar als corresponents expedients docents electrònics, les dades i la informació relativa als participants adscrits reglamentàriament en els procediments següents:  
  
a) Els procediments de selecció de personal fix.  
b) Els procediments de provisió de llocs de treball.  
c) Els procediments de selecció de personal temporal o borses de treball.  
d) Els procediments de formació i desenvolupament professional.  
e) Els procediments d'incorporació de títols, mèrits i experiència professional.  
f) Els procediments de sol·licitud de permisos i llicències.  
g) Els procediments que afecten el règim de compatibilitats.  
h) El procediment d'alta en nòmina.  
i) El tràmit de la jubilació.  
j) Resolucions que afecten l'usuari comprés en l'àmbit d'aplicació segons l'article 2.  
2. Podran introduir-se nous procediments, que s'aniran incorporant en la mesura que siguen necessaris i amb el contingut que es determine per mitjà de les resolucions pertinents.  
  
Article 11. Inscripció als procediments  
1. La inscripció dels professionals participants en els diversos procediments assenyalats en l'article anterior s'efectuarà a través de l'Oficina Virtual del Docent OVIDOC o a través de la plataforma de tramitació electrònica de la seu electrònica de la Generalitat, d'acord amb el que disposen les bases de la convocatòria o les normes reguladores del procediment corresponent.  
2. El model normalitzat de sol·licitud de participació i els formularis corresponents estaran disponibles en les plataformes previstes en l'apartat anterior. Aquests models inclouran totes les dades necessàries i permetran la incorporació dels documents addicionals que es requerisquen per a consignar els requisits de participació i els mèrits avaluables, si és el cas. La sol·licitud i els formularis hauran de ser completats per cada participant i seran signats quan així es determine en la normativa que regula el procediment.  
3. Per tant, la inscripció als procediments serà electrònica i el model normalitzat presentat a través de les plataformes previstes en l'apartat 1 d'aquest article tindrà la condició de sol·licitud de participació a tots els efectes.  
4. La presentació del model normalitzat implica l'acceptació de les condicions establides en les bases de la convocatòria o procés de què es tracte. Particularment, el sol·licitant accepta la incorporació al seu expedient docent electrònic de les dades i documents que hagen sigut presentats en els terminis establits en cada procés. De la mateixa manera, accepta la incorporació al procediment, per a la seua valoració automàtica, de les dades existents en EDEN, així com també de les que consten en les plataformes d'interoperabilitat de les administracions públiques, llevat que expressament s'hi opose en la sol·licitud, d'acord amb el que preveu l'article 28 de la Llei 39/2015, d'1 d'octubre, del procediment administratiu comú de les administracions públiques.  
  
5. Així mateix, la presentació del model normalitzat implica, al seu torn, l'acceptació de la incorporació de les dades presentades a la base de dades de la Conselleria per a les diferents consultes o tràmits que realitze l'Administració.  
6. La falsedat en les dades d'inscripció, els errors en les dades aportades per la persona interessada que consten en EDEN, o en la documentació aportada, comportarà la pèrdua del dret a participar en el procés de què es tracte, en els termes que siguen previstos en la convocatòria o en la normativa reguladora.  
7. Les sol·licituds vincularan les persones participants en els termes consignats en el model normalitzat de cada convocatòria. No obstant això, i dins del termini de presentació de sol·licituds, es podran acceptar les renúncies de participació en els corresponents procediments segons es determine en la seua respectiva convocatòria o normativa reguladora del procediment. Una vegada transcorregut aquest termini, no s'admetrà cap renúncia a la participació.  
8. Les dades i els documents incorporats per cada participant quedaran recollits en el sistema informàtic EDEN per a cada una de les fases del procés i, una vegada catalogats i validats, quedaran disponibles per a futurs procediments, llevat que la normativa que regula el procediment indique el contrari.  
  
Article 12. Signatura de les sol·licituds  
1. En virtut del que s'estableix en l'article 11 de la Llei 39/2015, d'1 d'octubre, del procediment administratiu comú de les administracions públiques, quan així ho exigisca la convocatòria o la normativa reguladora del procediment, les sol·licituds presentades hauran de ser signades electrònicament pel mateix professional que sol·licite participar en el procediment.  
2. Els mecanismes acceptats de signatura són els publicats en la seu electrònica de la Generalitat (https://sede.gva.es) i en la normativa que regule cada convocatòria.  
  
Article 13. Estat dels procediments realitzats i notificacions  
1. Cada professional tindrà en OVIDOC la seua particular carpeta del docent, en la qual es recollirà l'estat actual de cada un dels procediments en què participe, dins dels previstos en l'article 10 d'aquesta ordre, tant dels finalitzats com dels actualment en tràmit així com també les notificacions que se li practiquen relatives a aquests procediments, sense perjudici que puguen practicar-se també en la seu electrònica de la Generalitat i en altres plataformes habilitades per a això, segons la normativa vigent.  
2. S'entendrà practicada la notificació en el moment en què el professional accedeix al contingut de la seua carpeta del docent.  
  
Article 14. Signatura de les resolucions i altres actes administratius  
1. S'aprova l'ús de codi segur de verificació com a signatura electrònica dels documents administratius relatius als procediments esmentats en l'article 10 d'aquesta ordre, d'acord amb el que es preveu en l'Ordre 9/2017, de 29 de setembre, de la Conselleria d'Hisenda i Model Econòmic, sobre l'ús de codi segur de verificació com a signatura electrònica en els actes administratius de la Generalitat i els seus organismes autònoms. A aquesta signatura, pot incorporar-se un segell d'òrgan.  
  
2. La resta de documents administratius hauran de ser signats amb el certificat electrònic de la persona responsable de l'acte administratiu corresponent.  
3. Reglamentàriament, s'aprovarà la relació d'actuacions administratives automatitzades per a aquests procediments.  
  
  
CAPÍTOL IV  
Procediment d'incorporació i modificació d'informació  
  
Article 15. Procediment de sol·licitud  
1. L'usuari comprés en l'àmbit d'aplicació de l'article 2 podrà modificar les seues dades mitjançant les eines disponibles en l'aplicació. En aquest sentit, es podrà sol·licitar la incorporació i modificació de la informació que conste en el seu expedient electrònic mitjançant una sol·licitud individual, quan la incorporació de dades no estiga lligada a cap procediment reglamentat.  
2. Així mateix, es podrà mantindre actualitzat l'expedient docent electrònic amb totes les dades requerides i valorades en els diferents procediments en què participe l'interessat (aportació de títols, mèrits, experiència professional, etc.). Aquestes dades quedaran en aquest expedient perquè puguen ser incorporades i valorades en els diferents procediments reglamentats en què participe l'interessat.  
  
Article 16. Sol·licitants  
Qualsevol docent dins de l'àmbit d'aplicació de la present ordre pot sol·licitar la incorporació de qualsevol informació a través d'OVIDOC. Per a això, haurà d'emplenar el formulari de sol·licitud específic, al qual haurà d'annexar els documents justificatius necessaris, i el signarà amb qualsevol dels mètodes de signatura electrònica previstos per a la seu electrònica de la Generalitat, publicats en https://sede.gva.es.  
  
Article 17. Procediment de catalogació i validació  
El personal de catalogació designat classificarà la informació aportada, d'acord amb la classificació de l'article 5 de la present ordre. Aquesta informació serà posteriorment validada pel personal de validació, realitzant les comprovacions pertinents per a assegurar la veracitat de la documentació aportada. Segons el resultat de la validació, la informació quedarà en l'expedient docent electrònic en l'estat corresponent.  
  
  
Article 18. Notificació  
El servei amb competències en gestió de recursos humans d'educació haurà de notificar el resultat final de la catalogació i la validació, a través de la carpeta del docent d'OVIDOC, segons la normativa vigent.  
  
Article 19. Termini de presentació de sol·licituds  
El personal docent podrà presentar sol·licituds a aquest procediment durant tot el temps que dure la seua relació amb la conselleria competent en matèria d'educació.  
  
  
DISPOSICIONS ADDICIONALS  
  
Primera  
Es faculta la direcció general responsable de la gestió de recursos humans en matèria d'educació a regular, mitjançant resolució, els protocols que ha de seguir el personal de catalogació i de validació per a la gestió de les dades i documents que s'incorporen als procediments, d'acord amb el que es preveu en l'article 5 d'aquesta ordre.  
  
  
Segona  
Es faculta l'òrgan superior responsable de la gestió de recursos humans en matèria d'educació a aprovar, mitjançant resolució, les actuacions administratives automatitzades, relatives a procediments de gestió de personal, en les quals s'utilitzarà el codi segur de verificació com a signatura electrònica del corresponent acte administratiu, d'acord amb el que es preveu en l'article 9 de l'Ordre 9/2017, de 29 de setembre, de la Conselleria d'Hisenda i Model Econòmic, sobre l'ús de codi segur de verificació com a signatura electrònica en els actes administratius de la Generalitat i els seus organismes autònoms.  
  
Tercera  
S'incorporaran a EDEN les dades validades que consten en poder de la conselleria competent en matèria de personal docent a data de l'entrada en vigor d'aquesta ordre.  
  
Quarta  
L'aplicació i el desenvolupament d'aquesta ordre no comporten un increment addicional de despesa que no estiga prevista en el pressupost de la Generalitat, no tindran cap incidència en la dotació dels capítols de despesa assignada a la conselleria competent en educació i, en tot cas, hauran de ser ateses amb els mitjans personals i materials de la mateixa conselleria.  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les normes d'igual o inferior rang que s'oposen o contradiguen el que es disposa en aquesta ordre.  
  
  
DISPOSICIÓ FINAL  
  
Única. Entrada en vigor  
Aquesta ordre entrarà en vigor l'endemà de ser publicada en el Diari Oficial de la Generalitat Valenciana. Els procediments que preveu s'implementaran de manera progressiva pels organismes competents a mesura que es vagen desenvolupant, i es concretarà la seua entrada en vigor mitjançant resolució emesa per la direcció general amb competències en matèria de personal docent.  
  
València, 12 de febrer de 2021  
  
El conseller d'Educació, Cultura i Esport,  
VICENT MARZÀ I IBÁÑEZ


Còpia Permalink ELI